CELEX: 32008R0584
Language: ro
Date: 2008-06-20 00:00:00
Title: Regulamentul (CE) nr. 584/2008 al Comisiei din 20 iunie 2008 de punere în aplicare a Regulamentului (CE) nr. 2160/2003 al Parlamentului European și al Consiliului în ceea ce privește obiectivul comunitar de diminuare a prevalenței Salmonella Enteritidis și Salmonella Typhimurium la curcani (Text cu relevanță pentru SEE)

21.6.2008   
            
            
               RO
            
            
               Jurnalul Oficial al Uniunii Europene
            
            
               L 162/3
            
         
      REGULAMENTUL (CE) NR. 584/2008 AL COMISIEI
   
   din 20 iunie 2008
   de punere în aplicare a Regulamentului (CE) nr. 2160/2003 al Parlamentului European și al Consiliului în ceea ce privește obiectivul comunitar de diminuare a prevalenței Salmonella Enteritidis și Salmonella Typhimurium la curcani
   (Text cu relevanță pentru SEE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Regulamentul (CE) nr. 2160/2003 al Parlamentului European și al Consiliului din 17 noiembrie 2003 privind controlul salmonelei și al altor agenți zoonotici specifici, prezenți în rețeaua alimentară (1), în special articolul 4 alineatul (1) și articolul 13,
   întrucât:
   
               (1)
            
            
               Obiectivul Regulamentului (CE) nr. 2160/2003 constă în adoptarea de măsuri adecvate și eficiente pentru depistarea și controlul salmonelei și al altor agenți zoonotici în toate stadiile relevante ale producției, prelucrării și distribuției, în special la nivelul producției primare, astfel încât să se reducă prevalența acestora și riscul pe care îl reprezintă pentru sănătatea publică.
            
         
               (2)
            
            
               Regulamentul (CE) nr. 2160/2003 prevede stabilirea unui obiectiv comunitar de diminuare a prevalenței, la nivelul producției primare, a tuturor serotipurilor de salmonelă care sunt relevante din punctul de vedere al sănătății publice, la curcani. Această reducere este importantă în privința măsurilor stricte care urmează să fie aplicate cărnii proaspete care provine din efectivele de curcani infectate în conformitate cu respectivul regulament, începând cu 12 decembrie 2010. În special, carnea proaspătă de păsări de curte, inclusiv cea de curcan, nu poate fi introdusă pe piață pentru consumul uman, dacă nu satisface următorul criteriu: „Salmonela: absentă în 25 de grame”.
            
         
               (3)
            
            
               În conformitate cu Regulamentul (CE) nr. 2160/2003, acest obiectiv comunitar trebuie să conțină expresia numerică a procentului maxim de unități epidemiologice care rămân pozitive și/sau a procentului minim de reducere a numărului de unități epidemiologice care rămân pozitive, termenul maxim de atingere a obiectivului și definiția programelor de teste necesare pentru verificarea îndeplinirii obiectivului. De asemenea, trebuie inclusă, dacă este cazul, o definiție a serotipurilor care sunt relevante din punctul de vedere al sănătății publice.
            
         
               (4)
            
            
               Regulamentul (CE) nr. 2160/2003 prevede că experiența dobândită în cadrul măsurilor de control naționale și informațiile înaintate Comisiei sau Autorității Europene pentru Siguranța Alimentară în temeiul cerințelor comunitare actuale, în special în cadrul informațiilor prevăzute în Directiva 2003/99/CE a Parlamentului European și a Consiliului din 17 noiembrie 2003 privind monitorizarea zoonozelor și a agenților zoonotici (2), în special articolul 5, ar trebui luate în considerare la momentul stabilirii obiectivului comunitar.
            
         
               (5)
            
            
               Regulamentul (CE) nr. 2160/2003 prevede că la momentul definirii fiecărui obiectiv comunitar, Comisia furnizează o analiză a costurilor și avantajelor scontate. Cu toate acestea, prin derogare, obiectivul comunitar în cazul curcanilor, care cuprinde Salmonella Enteritidis și Salmonella Typhimirium, poate fi stabilit pentru o perioadă de tranziție fără a fi necesară o astfel de analiză.
            
         
               (6)
            
            
               Date comparabile privind prevalența serotipurilor de salmonelă în efectivele de curcani din statele membre au fost colectate, prin urmare, în conformitate cu Decizia 2006/662/CE a Comisiei din 29 septembrie 2006 privind o contribuție financiară a Comunității pentru un studiu de referință cu privire la prevalența salmonelei în rândul efectivelor de curci, care va fi realizat în statele membre (3).
            
         
               (7)
            
            
               Regulamentul (CE) nr. 2160/2003 prevede că, în perioada tranzitorie de trei ani, obiectivul comunitar pentru curcani este de a acoperi doar Salmonella Enteritidis și Salmonella Typhimurium. Se pot lua în calcul și alte serotipuri care sunt relevante pentru sănătatea publică după ce perioada a expirat.
            
         
               (8)
            
            
               Pentru a verifica progresele în ceea ce privește realizarea obiectivului comunitar, este necesar să se stabilească, prin prezentul regulament, eșantionarea repetată a efectivelor de curcani.
            
         
               (9)
            
            
               În conformitate cu articolul 15 din Regulamentul (CE) nr. 2160/2003, a fost consultată Autoritatea Europeană pentru Siguranța Alimentară (AESA) cu privire la stabilirea obiectivului comunitar pentru curcani.
            
         
               (10)
            
            
               Grupul operativ al AESA, însărcinat cu colectarea de informații privind zoonozele a adoptat la 28 aprilie 2008 un Raport privind analiza studiului de referință pe tema prevalenței salmonelei în efectivele de curcani în UE, 2006-2007, Partea A: Estimări privind prevalența salmonelei.
            
         
               (11)
            
            
               În conformitate cu Regulamentul (CE) nr. 646/2007 al Comisiei din 12 iunie 2007 de punere în aplicare a Regulamentului (CE) nr. 2160/2003 al Parlamentului European și al Consiliului în ceea ce privește obiectivul comunitar de diminuare a prevalenței Salmonella Enteritidis și Salmonella Typhimurium la puii de carne și de abrogare a Regulamentului (CE) nr. 1091/2005 (4), se vor lua cel puțin două perechi de încălțăminte de protecție de unică folosință sau „șosete” în vederea eșantionării efectivelor de pui de carne pentru depistarea salmonelei. Noi dovezi științifice demonstrează că utilizarea combinată a unei perechi de încălțăminte/șosete de protecție de unică folosință cu un eșantion de praf dă rezultate cel puțin la fel de precise ca eșantionarea prin prelevarea a două perechi de încălțăminte/șosete de protecție de unică folosință. Prin urmare, această combinație ar trebui permisă ca metodă alternativă de eșantionare și Regulamentul (CE) nr. 646/2007 ar trebui modificat în consecință.
            
         
               (12)
            
            
               Măsurile prevăzute de prezentul regulament sunt conforme cu avizul Comitetului permanent pentru lanțul alimentar și sănătatea animală,
            
         ADOPTĂ PREZENTUL REGULAMENT:
   Articolul 1
   Obiectivul comunitar
   (1)   Obiectivul comunitar, astfel cum este menționat la articolul 4 alineatul (1) din Regulamentul (CE) nr. 2160/2003, care constă în reducerea prevalenței Salmonella Enteritidis și Salmonella Typhimurium la curcani („obiectivul comunitar”) este următorul:
   
               (a)
            
            
               reducerea la 1 % sau mai puțin, până la 31 decembrie 2012, a procentului maxim de efective de curcani pentru îngrășare care rămân pozitive în ceea ce privește Salmonella Enteritidis și Salmonella Typhimurium;
            
         
               (b)
            
            
               reducerea la 1 % sau mai puțin, până la 31 decembrie 2012, a procentului maxim de efective de curcani adulți de reproducție care rămân pozitive în ceea ce privește Salmonella Enteritidis și Salmonella Typhimurium.
            
         Totuși, pentru statele membre cu mai puțin de 100 de efective de curcani adulți de reproducție sau pentru îngrășare, obiectivul comunitar este că numai un singur efectiv de curcani adulți de reproducție sau pentru îngrășare, cel mult, poate să rămână pozitiv până la 31 decembrie 2012.
   (2)   Programul de teste necesare pentru verificarea realizării obiectivului comunitar este prevăzut în anexă.
   (3)   Comisia estimează dacă este necesară o reexaminare a obiectivului și a programului de teste prevăzut în anexă pe baza experienței dobândite în 2010, acesta fiind primul an al programelor naționale de control menționate la articolul 5 alineatul (1) din Regulamentul (CE) nr. 2160/2003.
   Articolul 2
   Modificarea Regulamentului (CE) nr. 646/2007
   În anexa la Regulamentul (CE) nr. 646/2007, se adaugă următoarele alineate:
   
               1.
            
            
               la finalul punctului 2:
               „De asemenea, ca o soluție alternativă, autoritatea competentă poate decide că trebuie purtată o pereche de încălțăminte de protecție de unică folosință, care să acopere 100 % din suprafața cotețului în cazul în care este combinată cu un eșantion de praf colectat din mai multe locuri din tot cotețul de pe suprafețe pe care praful este așezat în mod vizibil.”
            
         
               2.
            
            
               După cel de-al doilea alineat al punctului 3 alineatul (1):
               „Eșantionul de praf va fi analizat separat, de preferință. Cu toate acestea, autoritatea competentă poate decide să grupeze eșantionul cu o pereche de încălțăminte/șosete de protecție de unică folosință în vederea analizei.”
            
         Articolul 3
   Intrare în vigoare și punere în aplicare
   Prezentul regulament intră în vigoare în a treia zi de la data publicării în Jurnalul Oficial al Uniunii Europene.
   Articolul 1 alineatele (1) și (3) și articolul 2 se aplică de la 1 iulie 2008, iar articolul 1 alineatul (2) se aplică de la 1 ianuarie 2010.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 20 iunie 2008.
      
         
            Pentru Comisie
         
         Androulla VASSILIOU
         
         
            Membru al Comisiei
         
      
   
   
      (1)  JO L 325, 12.12.2003, p. 1. Regulament modificat ultima dată prin Regulamentul (CE) nr. 1237/2007 al Comisiei (JO L 280, 24.10.2007, p. 5).
   
      (2)  JO L 325, 12.12.2003, p. 31. Directivă modificată prin Directiva 2006/104/CE a Consiliului (JO L 363, 20.12.2006, p. 352).
   
      (3)  JO L 272, 3.10.2006, p. 22.
   
      (4)  JO L 151, 13.6.2007, p. 21.
   
      ANEXĂ
      Programul de teste necesare pentru verificarea realizării obiectivului comunitar menționat la articolul 1 alineatul (2)
      1.   Frecvența și statutul eșantionării
      
                  (a)
               
               
                  Cadrul de eșantionare va acoperi toate efectivele de curcani pentru îngrășare și de curcani de reproducție care intră în domeniul de aplicare al Regulamentului (CE) nr. 2160/2003.
               
            
                  (b)
               
               
                  Efectivele de curcani vor fi eșantionate la inițiativa operatorului din sectorul alimentar și de către autoritatea competentă.
                  
                              (i)
                           
                           
                              Eșantionarea efectivelor de curcani pentru îngrășare și de curcani de reproducție la inițiativa operatorului din sectorul alimentar se va efectua în conformitate cu articolul 5 alineatul (3) din Regulamentul (CE) nr. 2160/2003 în perioada de trei săptămâni anterioară mutării păsărilor în abator. Rezultatele rămân valabile pentru maximum șase săptămâni după eșantionare și, prin urmare, poate fi necesară o eșantionare repetată a aceluiași efectiv.
                           
                        
                              (ii)
                           
                           
                              În plus, are loc eșantionarea efectivelor de curcani de reproducție la inițiativa operatorului din sectorul alimentar:
                              
                                          —
                                       
                                       
                                          în efectivele de creștere: la vârsta de o zi, la vârsta de patru săptămâni și cu două săptămâni înainte de trecerea la perioada de depunere a ouălor sau de trecerea la unitatea de depunere a ouălor;
                                       
                                    
                                          —
                                       
                                       
                                          în efectivele adulte: cel puțin o dată la fiecare trei săptămâni în cursul perioadei de depunere a ouălor în exploatație sau incubator.
                                       
                                    
                        
                              (iii)
                           
                           
                              Eșantionarea de către autoritatea competentă trebuie să includă cel puțin:
                              
                                          —
                                       
                                       
                                          o dată pe an, toate efectivele din 10 % din exploatații care au cel puțin 250 de curcani de reproducție adulți cu vârsta cuprinsă între 30 și 45 de săptămâni dar incluzând în orice caz toate exploatațiile în care Salmonella Enteritidis și Salmonella Typhimurium au fost depistate în timpul celor 12 luni anterioare și toate exploatațiile care au curcani de reproducție de elită, străbunici și bunici; această eșantionare poate avea loc, de asemenea, în incubator;
                                       
                                    
                                          —
                                       
                                       
                                          toate efectivele din exploatații în cazul în care este depistată prezența Salmonella Enteritidis și Salmonella Typhimurium în eșantioanele prelevate în incubator de către operatorii din sectorul alimentar sau în cadrul controalelor oficiale, pentru a investiga originea infecției;
                                       
                                    
                                          —
                                       
                                       
                                          o dată pe an, toate efectivele din 10 % din exploatații care au cel puțin 500 de curcani pentru îngrășare, dar în orice caz:
                                          
                                                      —
                                                   
                                                   
                                                      toate efectivele din exploatație în cazul în care la un efectiv a fost identificată prezența Salmonella Enteritidis sau a Salmonella Typhimurium în eșantioanele prelevate de către operatorul din sectorul alimentar, cu excepția cazului în care carnea curcanilor din efective este destinată tratamentului termic industrial sau oricărui alt tratament capabil să elimine salmonela; și
                                                   
                                                
                                                      —
                                                   
                                                   
                                                      toate efectivele din exploatație în cazul în care la un efectiv a fost identificată prezența Salmonella Enteritidis sau Salmonella Typhimurium în timpul etapei anterioare în eșantioanele prelevate de operatorul din industria alimentară; și
                                                   
                                                
                                                      —
                                                   
                                                   
                                                      de fiecare dată când autoritatea competentă consideră necesar.
                                                   
                                                
                                    
                        Eșantionarea efectuată de autoritatea competentă poate înlocui eșantionarea la inițiativa operatorului din sectorul alimentar.
               
            2.   Protocolul de eșantionare
      2.1.   Prelevarea de eșantioane din incubator
      Eșantionarea are loc în incubator în conformitate cu dispozițiile stabilite la punctul 2.2.1 din anexa la Regulamentul (CE) nr. 1003/2005 (1).
      2.2.   Prelevarea de eșantioane din exploatație
      2.2.1.   Curcani de reproducție
      Eșantioanele trebuie prelevate în conformitate cu dispozițiile stabilite la punctul 2.2.2 din anexa la Regulamentul (CE) nr. 1003/2005.
      2.2.2.   Curcanii pentru îngrășare
      Se vor lua cel puțin două perechi de încălțăminte/șosete de protecție de unică folosință. Pentru efectivele de curcani crescuți în aer liber, eșantioanele se vor preleva doar în interiorul crescătoriei. Toate perechile de încălțăminte/șosete de protecție se vor grupa într-un singur eșantion.
      Pentru efectivele cu mai puțin de 100 de curcani, unde nu este posibilă utilizarea unor perechi de încălțăminte/șosete de protecție întrucât nu există acces la cotețe, acestea pot fi înlocuite cu eșantioanele prelevate cu mâna, aplicând încălțămintea sau șosetele peste mănuși și frecându-le de suprafețele contaminate cu materii fecale proaspete sau, în caz contrar, utilizând alte tehnici de eșantionare a materiilor fecale care să fie adecvate scopului propus.
      Înainte de a utiliza încălțămintea/șosetele de protecție, suprafața acestora trebuie umezită cu diluanți cu recuperare maximă (MRD: 0,8 % clorură de sodiu și 0,1 % peptonă în apă deionizată sterilă) sau cu apă sterilă, sau orice alt diluant aprobat de laboratorul național de referință menționat la articolul 11 din Regulamentul (CE) nr. 2160/2003. Este interzisă utilizarea apei din exploatație conținând substanțe antimicrobiene sau dezinfectanți suplimentari. Metoda recomandată de umezire a încălțărilor este prin turnarea lichidului în interiorul acestora înainte de încălțare. Ca alternativă, încălțămintea/șosetele de protecție pot fi introduse în autoclave cu diluanți în pungi sau recipiente de autoclave înainte de utilizare. Diluanții se pot aplica, de asemenea, pe încălțămintea de protecție pusă în picioare, utilizându-se un pulverizator sau o pisetă.
      Trebuie garantat faptul că toate secțiunile cotețului sunt reprezentate în eșantionare în mod proporțional. Fiecare pereche ar trebui să acopere aproximativ 50 % din suprafața cotețului.
      De asemenea, ca o soluție alternativă, autoritatea competentă poate decide că trebuie purtată o pereche de încălțăminte de protecție de unică folosință, care să acopere 100 % din suprafața cotețului în cazul în care este combinată cu un eșantion de praf colectat din mai multe locuri din tot cotețul de pe suprafețe pe care praful este așezat în mod vizibil.
      La terminarea eșantionării, încălțămintea/șosetele de protecție se scot cu grijă, astfel încât materiile aderente să nu se desprindă. Încălțămintea poate fi întoarsă pe dos pentru a reține materiile în interior. Apoi, acestea se așează într-un sac sau alt recipient și sunt etichetate.
      Autoritatea competentă va supraveghea formarea operatorilor din sectorul alimentar pentru a garanta aplicarea corectă a protocolului de eșantionare.
      În cazul eșantionării de către autoritatea competentă, din cauza suspiciunii unei infecții cu salmonela într-un efectiv din acea exploatație, precum și în alte cazuri în care se consideră oportun, autoritatea competentă va efectua testele suplimentare necesare pentru a se asigura că rezultatele examinărilor pentru depistarea salmonelei la efectivele de curcani nu sunt afectate de utilizarea substanțelor antimicrobiene pentru aceste efective.
      Atunci când nu este depistată prezența Salmonella Enteritidis și Salmonella Typhimurium, însă s-au depistat substanțe antimicrobiene sau efecte de inhibare a proliferării bacteriene, se va considera că efectivul de curcani este infectat în scopul obiectivului comunitar menționat la articolul 1 alineatul (2).
      3.   Examinarea eșantioanelor
      3.1.   Transportul și pregătirea eșantioanelor
      Eșantioanele se expediază, de preferință, prin poșta expresă sau curier la laboratoarele menționate la articolele 11 și 12 din Regulamentul (CE) nr. 2160/2003, în termen de 24 de ore de la prelevare. Dacă nu sunt trimise în 24 de ore acestea trebuie refrigerate. În laboratoare, eșantioanele se păstrează refrigerate până în momentul examinării, care va fi începută în termen de 48 de ore de la primire și în termen de 96 de ore după eșantionare.
      Perechea de încălțăminte/șosete de protecție se despachetează cu grijă, pentru a evita desprinderea materiilor fecale aderente, se grupează și se pune în 225 ml de apă peptonată tamponată (BPW), preîncălzită la temperatura camerei. Încălțămintea/șosetele de protecție trebuie scufundate complet în apă peptonată tamponată și, prin urmare, poate fi adăugată mai multă apă peptonată tamponată dacă este necesar.
      Eșantionul de praf va fi analizat separat, de preferință. Cu toate acestea, autoritatea competentă poate decide să grupeze eșantionul cu o pereche de încălțăminte/șosete de protecție de unică folosință în vederea analizei.
      Eșantionul se învârtește pentru saturarea completă și se continuă cultura prin utilizarea metodei de depistare menționate la punctul 3.2.
      Alte eșantioane (din incubatoare, de exemplu) trebuie pregătite în conformitate cu dispozițiile stabilite la punctul 2.2.2 din anexa la Regulamentul (CE) nr. 1003/2005.
      În cazul în care se decide să se recurgă la standarde ISO pentru pregătirea materiilor fecale în scopul depistării salmonelei, acestea înlocuiesc dispozițiile de mai sus privind pregătirea eșantioanelor.
      3.2.   Metoda de depistare
      Se utilizează metoda de depistare recomandată de laboratorul comunitar de referință (LCR) pentru salmonelă, situat în Bilthoven, Țările de Jos.
      Metoda respectivă este descrisă în anexa D la standardul ISO 6579 (2002): „Detectarea Salmonella spp. în fecalele animalelor și în probele provenite din etapa primară de producție”. Se utilizează ultima versiune a anexei D.
      În cadrul acestei metode de depistare, se utilizează un mediu semisolid (mediul Rappaport-Vassiladis semisolid modificat, MSRV) ca mediu unic de îmbogățire selectivă.
      3.3.   Serotipizarea
      Cel puțin un izolat din fiecare eșantion pozitiv trebuie serotipat, în conformitate cu schema Kaufmann-White.
      3.4.   Metode alternative
      În ceea ce privește eșantioanele prelevate la inițiativa operatorului din industria alimentară, metodele de analiză prevăzute la articolul 11 din Regulamentul (CE) nr. 882/2004 (2) pot înlocui metodele de pregătire a eșantioanelor, metodele de depistare și serotipizarea prevăzute la punctele 3.1, 3.2 și 3.3 din prezenta anexă, în cazul în care acestea sunt validate în conformitate cu standardul EN/ISO 16140/2003.
      3.5.   Depozitarea sușelor
      Laboratoarele garantează că cel puțin o sușă izolată de Salmonella spp. pe coteț și pe an pot fi prelevate de către autoritatea competentă și depozitate pentru o posibilă testare ulterioară a sensibilității la bacteriofagi sau la agenți antimicrobieni, utilizând metodele uzuale de recoltare a culturilor, care trebuie să garanteze integritatea sușelor timp de cel puțin doi ani.
      4.   Rezultatele și transmiterea informațiilor
      4.1.   Depistarea Salmonella Enteritidis și/sau Salmonella Typhimurium
      Laboratorul raportează imediat autorității competente fiecare depistare a Salmonella Enteritidis și/sau a Salmonella Typhimurium și comunică referințele exploatației și a efectivului.
      4.2.   Calcularea prevalenței pentru verificarea realizării obiectivului comunitar
      Un efectiv de curcani este considerat pozitiv în vederea verificării realizării obiectivului comunitar, în cazul în care se depistează prezența Salmonella Enteritidis și/sau Salmonella Typhimurium (cu excepția sușelor vaccinale) în respectivul efectiv, cu orice ocazie.
      Efectivele de curcani pozitive se numără o singură dată pentru un lot, indiferent de numărul de operațiuni de eșantionare și de testare, și se raportează doar în anul primei eșantionări pozitive.
      Prevalența se calculează separat pentru efectivele de curcani pentru îngrășare și pentru efectivele de curcani adulți de reproducție.
      4.3.   Raportarea anuală
      Raportarea anuală include:
      
                  (a)
               
               
                  numărul total de efective de curcani pentru îngrășare și de curcani adulți de reproducție eșantionate de către autoritatea competentă sau de către operatorul din sectorul alimentar;
               
            
                  (b)
               
               
                  numărul total de efective de curcani pentru îngrășare și curcani adulți de reproducție infectate cu Salmonella Enteritidis sau Salmonella Typhimurium;
               
            
                  (c)
               
               
                  toate serotipurile izolate de Salmonella (incluzând alte serotipuri decât Salmonella Enteritidis și Salmonella Typhimurium) și numărul de efective infectate pentru fiecare serotip;
               
            
                  (d)
               
               
                  explicații privind rezultatele, în special cazurile excepționale.
               
            Rezultatele și orice informație suplimentară relevantă se comunică în cadrul raportului privind tendințele și cauzele menționate la articolul 9 alineatul (1) din Directiva 2003/99/CE (3).
      4.4.   Informații suplimentare
      La cererea Autorității Europene pentru Siguranța Alimentară, trebuie furnizate cel puțin următoarele informații pentru fiecare efectiv de curcani supus analizelor la nivel național sau de către autoritatea respectivă:
      
                  (a)
               
               
                  eșantioanele prelevate de către autoritatea competentă sau operatorul din sectorul alimentar;
               
            
                  (b)
               
               
                  referința exploatației, care rămâne unică în timp;
               
            
                  (c)
               
               
                  referința cotețului, care rămâne unică în timp;
               
            
                  (d)
               
               
                  luna eșantionării.
               
            
         (1)  JO L 170, 1.7.2005, p. 12.
      
         (2)  JO L 165, 30.4.2004, p. 1.
      
         (3)  JO L 325, 12.12.2003, p. 31.